ศาลรัฐธรรมนูญ นัดพิจารณาคำร้องของประธานสภาผู้แทนราษฎร ขอให้พิจารณาวินิจฉัยวาระการดำรงตำแหน่งนายกรัฐมนตรี 8 ปี
ศาลรัฐธรรมนูญ นัดพิจารณาคำร้อง ที่ประธานสภาผู้แทนราษฎร ส่งคำร้องขอให้ศาลรัฐธรรมนูญวินิจฉัยตามรัฐธรรมนูญมาตรา 170 วรรค 3 ประกอบมาตรา 82 ว่า ความเป็นรัฐมนตรีของนายกรัฐมนตรี พลเอก ประยุทธ์ จันทร์โอชา สิ้นสุดลงตามรัฐธรรมนูญมาตรา 170 วรรค 2 ประกอบมาตรา 158 วรรค 4 หรือไม่ ซึ่งก่อนหน้านี้ ศาลรัฐธรรมนูญ ได้ขอเอกสารเพิ่มเติม โดยมีคำสั่งให้เลขาธิการสภาผู้แทนราษฎร ส่งสำเนาบันทึกการประชุม และรายงานการประชุมคณะกรรมการร่างรัฐธรรมนูญ ครั้งที่ 501 ในวันอังคารที่ 11 กันยายน 2561 ซึ่งมีวาระรับรองบันทึกการประชุม ครั้งที่ 500 ของวันศุกร์ที่ 7 กันยายน 2561 ที่คณะอนุกรรมการ พิจารณาตรวจบันทึกการประชุม และตรวจทานรายงานการประชุมแล้ว โดยไม่มีการแก้ไข ส่งต่อศาลรัฐธรรมนูญ ภายในวันอังคารที่ 13 กันยายน 2565ซึ่งบันทึกการประชุมดังกล่าว มีกระแสว่า ในที่ประชุม นายมีชัย ฤชุพันธ์ ประธานคณะกรรมการร่างรัฐธรรมนูญ และนายสุพจน์ ไข่มุก กรรมการร่างรัฐธรรมนูญได้ให้ความเห็นเกี่ยวกับบทเฉพาะกาล มาตรา 264 ว่า แม้จะดำรงตำแหน่งนายกรัฐมนตรี อยู่ก่อนที่รัฐธรรมนูญฉบับนี้ใช้บังคับ ก็สามารถนับระยะเวลาดังกล่าว รวมกับระยะเวลาที่ดำรงตำแหน่งนายกรัฐมนตรี ตามรัฐธรรมนูญ 2560 ได้ เมื่อนับรวมระยะเวลาที่ดำรงตำแหน่ง นายกรัฐมนตรี ต้องมีระยะเวลาไม่เกิน 8 ปี